Slavonija info

Advent u Baranji
2025-11-29 00:00 - 2025-12-21 23:59 (Europe/Zagreb)
Program Adventa u Baranji će trajati od 29. studenog do 21. prosinca, a održat će se na tri lokacije

Advent u Baranji ove je godine svečano započeo 29. studenoga paljenjem prve adventske svijeće, čime je otvoreno razdoblje blagdanske atmosfere i brojnih događanja diljem Baranje.

Ovogodišnji program traje do 21. prosinca i odvija se na tri lokacije kroz četiri adventske nedjelje, u organizaciji Turističke zajednice Baranje.

Adventska događanja planirana su u Petlovcu, Kneževim Vinogradima i Belom Manastiru. U Petlovcu će se program održati 7. prosinca, dok je advent u Kneževim Vinogradima na rasporedu 14. prosinca. Središnji dio programa održat će se u Belom Manastiru, gdje adventsko događanje počinje 17. prosinca koncertom učenika Umjetničke škole.

Glavni adventski dani u Belom Manastiru su 19., 20. i 21. prosinca, uz Božićni sajam, glazbeni program i niz prigodnih sadržaja. Jedan od najistaknutijih događaja je koncert popularnog benda Fluentes, koji će 20. prosinca u 19 sati nastupiti na gradskom trgu.

Baranja i ove godine nudi bogat adventski doživljaj koji spaja tradiciju, glazbu i blagdanski ugođaj, privlačeći posjetitelje iz cijele regije.

Advent u Vinkovcima
2025-11-29 00:00 - 2025-12-06 23:59
Vinkovci su i ove godine pripremili bogat program Adventa koji će trajati od 29. studenoga 2025. do 6. siječnja 2026.

Advent započinje tradicionalnim paljenjem prve adventske svijeće 29. studenoga u suradnji župa sv. Nikole Biskupa i Presvetog Srca Isusova, čime će se službeno otvoriti blagdanska sezona u gradu.

Tijekom Adventa za najmlađe su pripremljene brojne radionice ispred kućice Djeda Božićnjaka, izrada ukrasa od slame, čestitki, božićno oslikavanje, kao i vožnja fijakerom iz godine u godinu privlače djecu i roditelje.

U Gradskom kazalištu „Joza Ivakić” održavat će se predstave i ciklus animiranih filmova kroz Malo kino, dok će ljubitelji mode razveseliti Modnu pahuljicu .

Glazbeni program tradicionalno ostaje jedan od najposjećenijih dijelova Adventa. Na Korzu će ove godine nastupiti Double Trouble, Taboo Band, Orion full band, Karlo i Alen, Zvonimir Kalić & Band Noel i drugi izvođači.

Neizostavan dio programa je i tradicionalni Koncert s prozora Gimnazije koji je jedan od najposebnijih adventskih trenutaka u gradu. Program uključuje i sajam kolača SITNO – SLATKO, turističku šetnju uz fenjere, dječji doček Nove godine uz Domenicu, kao i onaj za odrasle od 22:30 sati uz Bosutske bećare.

Klizalište je ove godine smješteno na Korzu i ono će ponovno biti jedna od glavnih atrakcija. Radit će od 15. prosinca sve do 6. siječnja, uz produženo radno vrijeme vikendima i blagdanima.

Advent u Našicama
2025-11-27 00:00 - 2025-12-31 23:59
foto: TZ Našice/ arhiva

Advent u Našicama se ove godine održava od 27. studenog do 31. prosinca 2025. godine

Program obuhvaća razne kulturne, zabavne i humanitarne aktivnosti, a posebno će biti zanimljiv za obitelji s djecom te ljubitelje glazbe, tradicije i običaja.

U srcu grada, na glavnom trgu, bit će postavljene adventske kućice s božićnim proizvodima, rukotvorinama, suvenirima i tradicionalnim blagdanskim poslasticama. Ovdje će posjetitelji moći kupiti i uživati u kuhanim vinima, kobasicama, fritulama i raznim slatkišima.

Program donosimo u nastavku:

Martinje i Okusi jeseni u Požegi
2025-11-15 10:00 - 14:00
foto: PSŽ

Manifestacija ”Martinje & Okusi jeseni’ će se održati u subotu, 15. studenoga u Požegi.

U Požegi će se u subotu, 15. studenoga 2025. godine, u šetališnoj zoni održati manifestacija „Martinje & Okusi jeseni koja donosi bogat program ispunjen tradicijom, druženjem i dobrim okusima.

Program započinje u 9:00 sati jesenskim sajmom „Okusi jeseni“, na kojem će se predstaviti lokalni proizvođači domaćih proizvoda, te planinarskim izletom u organizaciji HPD-a „Sokolovac“.

Od 10:00 sati posjetitelje očekuju nastupi kulturno-umjetničkih društava, besplatna degustacija vina za građane te jesenska radionica koju organizira Društvo „Naša djeca“ Grada Požege.

Središnji dio manifestacije održat će se u 11:30 sati, kada slijedi tradicionalni obred krštenja mošta, uz vinskog kardinala Vladu Bauera i vinskog kuma.

Manifestaciju organizira Turistička zajednica Grada Požege u suradnji s Gradom Požegom, Društvom „Naša djeca“, HPD-om Sokolovac i Požeškim športskim savezom.

Koncert Prljavog kazališta u Belom Manastiru
2025-11-08 20:00 - 23:30
Povodom Dana grada Belog Manastira, građane očekuje prava glazbena poslastica – veliki besplatan koncert legendarnog Prljavog kazališta! Koncert će se održati u subotu, 8. studenoga, na Trgu slobode, s početkom u 20 sati.

Ovaj koncert bit će vrhunac višednevnog programa obilježavanja Dana grada i Martinja, koji se slavi 11. studenoga, na blagdan svetog Martina, zaštitnika Belog Manastira.

Jedan od najpoznatijih hrvatskih rock bendova donosi svoje najveće hitove, među kojima su Mojoj majci, Ne zovi, mama, doktora, Kiše jesenje, Heroj ulice i mnoge druge pjesme koje su obilježile desetljeća domaće glazbene scene. Publiku očekuje večer ispunjena energijom, emocijama i nezaboravnom atmosferom pod otvorenim nebom.

Isti dan, uoči koncerta, na Trgu slobode će se održati Sajam domaćih proizvoda, a od 12 sati organizirana je podjela graha za sve posjetitelje.

Proslava Dana grada nastavlja se i 11. studenoga svetom misom, blagoslovom vina i svečanom sjednicom Gradskog vijeća, no koncert Prljavog kazališta zasigurno će biti najposjećeniji i najiščekivaniji dio programa.

Bijelo Dugme stiže u Osijek
2025-10-31 21:00 - 23:30
foto: Denis Dex Marijanović

Ususret koncertu 31.10. u Osijeku, Bijelo dugme predstavlja novi video spot „A i ti me iznevjeri“

Aktualna koncertna turneja Bijelog dugmeta „Doživjeti stotu“ kojom Dugmići slave 50. obljetnicu od osnutka benda napokon stiže u Osijek, gdje će Bijelo dugme nastupiti 31. listopada u dvorani Gradski vrt. Ususret osječkom spektaklu, Bijelo dugme je upravo predstavilo i novi video spot za pjesmu „A i ti me iznevjeri“ koji je sniman na veličanstvenim koncertima koje je Bijelo dugme održalo u Areni Zagreb.

Bend koji jeispisao povijest rock glazbe naših prostora u srcu Slavonije priprema višesatni spektakl u kojem će publika imati prilike čuti live izvedbe bezvremenskih hitova iz svih faza djelovanja benda – od „Doživjeti stotu“, „Kad bi bio bijelo dugme“, „Padaju zvijezde”, „Svi marš na ples“, „Lipe cvatu“, „Napile se ulice”, „Ružica si bila“, „Na zadnjem sjedištu moga auta“ i mnogih drugih velikih hitova koje vole baš sve generacije publike.

Bijelo dugme u Osijek stiže u udarnoj postavi koju čine Goran Bregović na gitari, Alen Islamović i Mladen Vojičić Tifa kao vokali, Điđi Jankelić na bubnjevima, Zoran Redžić na basu, te Ogi Radivojević na klavijaturama.

Podsjetimo, aktualna turneja „Doživjeti Stotu” započela je u svibnju prošle godine na mjestu gdje je Bijelo dugme započelo sa svojim glazbenim putom, u Sarajevu, a u međuvremenu je bend održao više od 20 rasprodanih koncerata širom regije, uključujući čak 3 koncerta u Areni Zagreb. U sklopu turneje održali su i sjajne koncerte u Olympia Hallu u Parizu, dva koncerta Beču i Pragu, a turneja ih je već odvela i do Italije i Danske. I to nije sve, jer dugovječne Dugmiće na turneji „Doživjeti stotu“ uskoro očekuju koncerti u New Yorku i Torontu.

Bijelo dugme je najveći glazbeni i kulturni fenomen naših prostora, bend koji je ne samo ispisao glazbenu povijest bivše države, već je u mnogočemu napravio pionirske korake u glazbenoj industriji i dosegnuo uspjehe svjetskih razmjera.

Osječki koncert je jedinstvena prilika da sve generacije publike još jednom dožive Bijelo dugme u punom sjaju, a ulaznice za ovaj iščekivani koncert u prodaji se mogu naći online na platformama Koncert.hr i Eventim.hr te na ovim prodajnim mjestima u Slavoniji Osijek: Caffe bar Press, Caffe bar Dvorac (Mačkamama), Caffe bar Play (dvorana Gradski vrt), Caffe bar Firma (Campus), Caffe bar Dumina (DGO), Našice: The Monkey bar, Valpovo: Centar kulture M.P. Katančić, Vinkovci: Fitness centar Zara, Vukovar: Hotel Lav, Županja: Caffe bar Urban.

Vinkovački festival šunke, vina, rakije i kulena
2025-10-25 19:00 - 23:30
foto: Ilustracija

7. Vinkovački festival šunke, vina, rakije i kulena održat će se 25. listopada

Vinkovački festival šunke, vina, rakije i kulena promovira autohtone proizvode Srijema, Slavonije i Baranje, sve ono najbolje što mali proizvođači iz ovih krajeva mogu ponuditi.

Festival svake godine raste, što je vidljivo po broju uzoraka koji stižu na ocjenjivanje, a stručne komisije zadužene za ocjenjivanje iz godine u godinu uočavaju porast kvalitete proizvoda.

Program obilježavanja Dana Grada Belog Manastira
2025-10-25 00:00 - 2025-11-30 23:59
U subotu, 8. studenoga će se na Trgu Slobode u 20 sati održati koncert Prljavog kazališta.

Bliži se Dan Grada Belog Manastira koji se obilježava u subotu, 8. studenoga. Na sam Dan Grada održat će se sveta misa te blagoslov vina. U popodnevnim satima prikaz legende o Svetom Martinu.

Između ostalih aktivnosti održat će se brojne sportske kao što su turnir u kuglanju, odbojci i boćanju. Brojne su i aktivnosti iz kulture.

Sajam domaćih proizvoda će se održati u subotu, 8. studenog, na Trgu slobode kada će za građane biti organizirana podjela graha u 12 sati.

U subotu, 8. studenoga će se na Trgu Slobode u 20 sati održati koncert Prljavog kazališta.

Program obilježavanja Dana Grada:

17,00 sati Prikaz legende o svetom Martinu, Ulica svetog Martina 31a

10,00 sati Polaganje vijenaca – Središnji križ na Katoličkom groblju u Belom Manastiru

11,00 sati Sveta misa – Crkva svetog Martina biskupa u Belom Manastiru

12,00 sati Blagoslov vina, Crkva svetog Martina biskupa u Belom Manastiru ( u dvorištu)

15,00 sati Svečana sjednica Gradskog vijeća – Kristalna dvorana Hotela Patria, Osječka 1c

Kino Urania: Predstava “Šta me opet snađe” Anđelke Stević Žugić
2025-10-21 19:30 - 21:00
Glumica Anđelka Stević Žugić, jedna od najomiljenijih glumica regije koju najbolje znamo iz serije “Andrija i Anđelka”, sa svojom humorističnom monodramom „Šta me OPET snađe“ o vječno aktualnoj temi razvoda, u kino Urania dolazi već šesti put.

Igrala je u izuzetno uspješnim serijskim i filmskim projektima, među kojima su „Ne diraj mi mamu”, “Šetnja s lavom”, “Jedini izlaz”, “Nebesa”, “Radio Mileva”, “Šutnja 2” itd.

Glavna junakinja Jovanka Joka Jakovljević , u svojim kasnim 30-im, kreće u nezaustavljivu vožnju kroz svoj emocionalni kaos u koji je upala nakon razvoda. Iako je očekivala romantičnu komediju do kraja života, brak joj se završio kao loš film, a život odjednom pretvorio u ring.

Konkurencija je oštra, okolina surova, ali Joka se ne želi predati. Ostaje neustrašiva u svakoj svojoj suludoj odluci i tragikomičnoj situaciji.

I dok u tom savršenom nesnalaženju pokušava stvoriti “novi život” i “novu sebe”, uz nju je elitni odred podrške, uvijek spreman da joj dodatno zakomplicira život svojim savjetima: najbolje prijateljice Cica i Mica, baba i mama, kao i neizbježne astrologinja i psihologinja. Standardna formacija obrane svake žene kad nastanu kratki spojevi u glavi i u životu.

Sve likove igra Anđelka, u svom furioznom i već prepoznatljivom stilu vrsne komičarke, donoseći dozu divlje autentičnosti i hrabrosti, koja istovremeno izaziva smijeh, ali i otvara pitanja o životu nakon razvoda.

Ova predstava nije za one sa slabim srcem, jakim predrasudama i nepogrešivim stavovima.

Ovo je za hrabre duše, spremne nasmijati se u lice izazovima i koji će reći: “Šta me OPET snađe? Pa, sve najbolje, naravno!”

Šesta izvedba predstave održat će se 21.10.2025. s početkom u 19 sati, a ulaznice su dostupne na blagajni kina Urania.

Ulaz nakon početka predstave nije dopušten.

16. Voćinska kestenijada
2025-10-18 00:00 - 2025-10-19 23:59
foto: Dragutin Fišli/ Kristijan Toplak

Voćin će i ove jeseni živjeti u ritmu kestenja, tambura i dobrog raspoloženja! Kulturno-umjetnička udruga “Voćin” i Turistička zajednica područja Vrata Papuka pozivaju sve zaljubljenike u slavonske običaje, dobru hranu i veselu pjesmu na 16. Voćinsku kestenijadu, koja će se održati 18. i 19. listopada u Voćinu.

Dvodnevna manifestacija već tradicionalno okuplja brojne posjetitelje iz cijele Slavonije, a ovogodišnji program donosi pregršt zanimljivih sadržaja, mirise pečenih kestena i neizostavnu dozu slavonskog veselja.

SUBOTA, 18. LISTOPADA

Prvi dan manifestacije rezerviran je za popularno natjecanje u kuhanju čobanca “Zlatni fertun”, koje će se održati na Trgu Gospe Voćinske s početkom u 13 sati.

Riječ je o 3. otvorenom prvenstvu Voćina u kuhanju čobanca, koje TZ Vrata Papuka organizira u suradnji s lokalnim udrugama. Svaka ekipa broji dva člana, a organizator osigurava osnovne namirnice – divljač, luk, ulje i piće za osvježenje – dok natjecatelji donose vlastiti kotlić, pribor i tajne začine.

Stručni tročlani žiri ocjenjivat će izgled, okus, gustoću safta i ukupni dojam, a najbolje ekipe osvojit će prigodna priznanja i prestižni trofej Zlatni fertun. Nakon proglašenja pobjednika i zajedničke večere, atmosferu će do kasnih sati zagrijavati Tamburaški sastav Sokak Slavonski.

Prijave su otvorene do četvrtka, 16. listopada, putem telefona (033/648-204 ili 091/943-7657) ili e-maila (info@tzp-vratapapuka.hr).

NEDJELJA, 19. LISTOPADA

Drugi dan Kestenijade donosi bogat kulturno-zabavni program. Sve počinje svečanom svetom misom u 15 sati, nakon koje slijedi mimohod sudionika u 16 sati.U 16:30 sati započinju nastupi folklornih društava iz cijele Hrvatske, koji će na pozornici oživjeti tradiciju, nošnje i pjesme slavonskog kraja.

Vrhunac večeri bit će koncert Tamburaškog sastava Fijaker u 18:30 sati, uz koji će se fešta nastaviti do kasnih večernjih sati. Posjetitelji će moći uživati u tradicionalnoj velikoj torti od kestena, mirisnim pečenim kestenima, domaćim jelima i slavonskoj gostoljubivosti.

Pečenkijada u Slavonskom Brodu
2025-10-11 00:00 - 23:59
foto: MB Press

Moto klub Brod iz Slavonskog Broda organizira tradicionalnu 17. Pečenkijadu, natjecanje u pečenju pečenki, koja će se održati u subotu, 11. listopada 2025. godine na Poloju.

Natjecateljske ekipe mogu činiti članovi moto klubova, moto skupina i ostali građani koji prihvaćaju propozicije koje postavi organizator.

Takmičenje i druženje će se odvijati na prostoru ŠRC”POLOJ” oko klupskih prostorija MK BROD kao i dosadašnjih godina.

Prijave ekipa počele su 13. rujna., te završavaju 5. listopada 2025. Organizator osigurava mjesto i drva za sve natjecateljske ekipe.

Sve informacije kao i prijave ekipa na telefon 098 405 824 Marin Pracny. Kotizacija se plaća pri prijavi ekipa, ekipe moto klubova i moto skupina ne plaćaju kotizaciju.

Mammothfest u Mohovu
2025-10-10 00:00 - 2025-10-12 23:59
foto: Udruga Dolina mamuta

Jubilarni, peti Mammothfest održat će se od 10. do 12. listopada 2025. godine

U organizaciji Udruge Dolina mamuta u Mohovu, naselju nedaleko od Iloka, održat će se 5. Mammothfest koji će trajati do 10 do 12. listopada.

Jeste li znali da se u malom selu Mohovo, smještenom blizu povijesnog grada Iloka, nalazi jedno od najvećih nalazišta mamuta u Hrvatskoj? Naselje je smješteno uz obalu rijeke Dunav na krajnjem istoku zemlje, ponosi se svojom bogatom povijesnom i paleontološkom baštinom zahvaljujući otkriću brojnih fosilnih ostataka mamuta.

No, osim ovog fascinantnog dijela prošlosti, Mohovo je postalo domaćin posebne manifestacije – Mammothfest. Ove godine je jubilarno 5. izdanje.

Uskoro više o programu.

Jesenski sajam u Gospodarskom centru OBŽ
2025-09-26 00:00 - 2025-09-28 23:59
foto: OBŽ

Jesenski sajam će se održati od 26. do 28. rujna u Gospodarskom centru Osječko-baranjske županije

Posjetitelji će moći razgledati i kupiti razne autohtone proizvode, upoznati se s ponudom domaćih poljoprivrednika, proizvođača hrane, obrtnika i tvrtki iz područja graditeljstva te opremanja doma.

Uz bogat izlagački program, očekuju se i brojna stručna predavanja, degustacije te prigodni zabavni sadržaji.

Vinski maraton u Zmajevcu
2025-09-26 00:00 - 2025-09-27 23:59
foto: MB PRESS

Prijave za jubilarni 20. Vinski Maraton 2025. su službeno otvorene

Udruga Surduk iz Zmajevca i ove godine organizira Vinski bor maraton, 20. po redu koji će se održati 26. i 27. rujna. Premium Vinski maraton će biti u petak, 26. rujna 2025., te glavni Vinski maraton u subotu, 27. rujna 2025. godine.

Za petak, kotizacija nije potrebna, festivalske čaše i bonove za degustaciju vina možete kupiti na festivalu.

Za subotu, kada se održava glavni dio maratona, dostupne su tri opcije:

50,00 EUR – kotizacija + povratna autobusna karta

10,00 EUR – povratna autobusna karta (Osijek – Zmajevac – Osijek)

40,00 EUR – kotizacija za sudjelovanje na Vinskom maratonu (uključuje festivalsku čašu i bonove)

Kotizacija uključuje vinsku čašu s tobolcem, ruksak, startni broj, kartu s bonovima za degustaciju vina, te prema opciji i povratnu autobusnu kartu na relaciji Osijek – Zmajevac – Osijek prema naznačenom voznom redu.

Prijava je dostupna ovdje.

Street Food Festival u Slavonskom Brodu
2025-09-19 00:00 - 2025-09-21 23:59
foto: Grad Slavonski Brod

Iako se približavamo sredini kolovoza, Slavonski Brod i dalje ostaje središte brojnih kulturnih i zabavnih događanja. Ljeto još nije završilo – pred nama su manifestacije poput “Vina u Tvrđavi Brod” te “CMC 200 Slavonija Fest”, a rujan će obilježiti jedno od najposjećenijih i najzapaženijih prošlogodišnjih događanja – Street Food Festival.

Drugo izdanje ovog festivalskog koncepta održat će se 19., 20. i 21. rujna, ponovno na prostoru Tvrđave Brod, koja se i ove godine potvrđuje kao važan punkt kulturnih i gastronomskih zbivanja u gradu. Nakon što je prošle godine privukao brojne posjetitelje iz cijele regije i okupio neke od najboljih domaćih ugostitelja specijaliziranih za tzv. „street food“ ponudu, festival se vraća s još sadržajnijim programom.

Glavna ideja festivala ostaje nepromijenjena – spoj kvalitetne hrane, pića i glazbe u trodnevno iskustvo za sve generacije. Otvorenje Festivala bit će u znaku dalmatinskog hip hopa – pozornicu će preuzeti legendarni TBF. Subotnji glazbeni program nastavlja se u ritmu hip-hopa i rocka uz nastupe grupe Food Fighters te Kandžije, dok će nedjeljni završetak Festivala biti u znaku DJ seta poznatog Phat Phillieja.

Gastronomski dio festivala ponovno će uključivati brojne izlagače iz raznih dijelova Hrvatske, a u ponudi će se naći raznolika i kreativna jela brze pripreme, s fokusom na kvalitetne namirnice i autorske interpretacije street food klasika. Među novim sudionicima ove godine ističe se ekipa iz Čazme, okupljena pod nazivom Grof Lovski.

Uz hranu, posjetiteljima će biti ponuđena i raznovrsna pića, a poseban novitet je craft pivo “Njam-Njam Helles”, koje je osmišljeno upravo za ovakve prigode – osvježavajuće, blago i prikladno za tople rujanske dane.

Festival i ove godine misli na najmlađe – za djecu će biti osiguran Kids Corner, posebno uređen prostor sa zabavnim sadržajima, dok će se među popularnijim proizvodima za sve uzraste naći i dobro poznati Bubble Tea.

Direktor festivala Marko Palfi naglašava kako organizacijski tim ulaže maksimalne napore kako bi drugo izdanje festivala opravdalo velika očekivanja publike. Dodaje kako je prošlogodišnje iskustvo pokazalo da postoji velika potreba za ovakvim sadržajima te vjeruje da će ovogodišnji festival dodatno pridonijeti kulturnoj i društvenoj ponudi Slavonskog Broda.

Pozivaju se svi građani Slavonskog Broda, okolnih mjesta i posjetitelje iz drugih dijelova Hrvatske da od 19. do 21. rujna posjete Tvrđavu Brod i postanu dio ovog jedinstvenog događanja. Uz vrhunsku gastronomsku ponudu, bogat glazbeni program i sadržaje za sve uzraste, Street Food Festival i ove će godine biti mjesto susreta, druženja i dobre atmosfere.

Ribarski dani u Kopačevu
2025-09-14 00:00 - 23:59
7. Ribarski dani će se ove godine održati od 12. do 14. rujna 2025. godine

Ovogodišnji 27. Ribarski dani u Kopačevu održat će se od 12. do 14. rujna 2025. godine, a Turistička zajednica Općine Bilje poziva sve zainteresirane izlagače da se prijave najkasnije do 8. rujna 2025.

Uskoro više o programu.

60. Vinkovačke jeseni
2025-09-12 00:00 - 2025-09-21 23:59
FOTO: Vinkovačke Jeseni

Okruglo 60. izdanje manifestacije održat će se od 12. do 21. rujna 2025. godine.

Jubilarne Jeseni vraćaju nas mladosti vinkovačkoj, rujanskim svečanostima, djevojkama rumenim k’o jabukama borinačkim…

“Stasanje plantažnog voćnjaka Borinci u potpunosti je utkano u manifestaciju Vinkovačkih jeseni. S prvim plodovima jonatana, ajdareda i delišesa izrasla je i manifestacija, a jabuka glavni proizvod vinkovačkih voćara, prosula se gotovo kao simbol na sve programe i postala zaštitni znak jesenskih svečanosti.“- Ulomak iz prve monografije Vinkovačkih jeseni 1966-1985.

A upravo jabuci, inspiraciji osnivača Vinkovačkih jeseni, vraća se i okruglo 60. izdanje manifestacije od 12. do 21. rujna.

Davne 1966. godine nekolicina entuzijasta, zaljubljenika ravni slavonske i svega onoga što ju čini našom, ponosnom i prkosnom šokačkom grudom, odlučili su svome gradu i svojoj Slavoniji, svojemu Srijemu pokloniti najveću pozornicu folklornog stvaralaštva tada još uvijek samo Slavonije, a potom i Baranje. Pozornica Vinkovačkih jeseni postajala je sve veći prikaz narodnog stvaralaštva i hrvatskog identiteta, a njezini začetnici od samih početaka težili su današnjoj nacionalnoj i inozemnoj prepoznatljivosti najznačajnije hrvatske tradicijske manifestacije.

Ovim riječima autor scenarija i redatelj Svečanog otvorenja Marko Sabljaković počinje obrazloženje ovogodišnje teme “Jesen rumeni’ jabuka”. Naše Jeseni, kaže, odišu ne samo rumenilom razdraganih djevojaka, grlatim momačkim, šokačkim pjesmama, nego ljubavlju zauvijek utkanom u srcu slavonske ravnice – u našim Vinkovcima.

Predsjednik Organizacijskog odbora i gradonačelnik Vinkovaca Ivan Bosančić kaže kako su Vinkovci danas, uz temu, dobili i onaj iščekivanja rujna i naših Jeseni.

„Siguran sam da će i ove godine očarati mnoge koji vole tradicijsku kulturu, da će ponovno stvoriti vrijeme u kojemu slavimo prijateljstvo, promičemo našu tradicijsku kulturu i Vinkovce kao njezinu prijestolnicu. Svi ste dobro došli, dođite i osjetite naše gostoprimstvo i našu gastronomiju, rujan je odavno rezerviran za Vinkovce jer tada postajemo centar svijeta”, poziva gradonačelnik u najstarije naselje u Europi.

Vinkovačke jeseni osim svoga grada promiču i cijelu Vukovarsko-srijemsku županiju. Franjo Orešković, zamjenik župana koji obnaša dužnost župana, istaknuo je kako su one oduvijek bile spoj povijesti, tradicije, kulture, običaja, ali i ljepote i ljubavi naših ljudi. „I ono što je uvijek, između ostalog, najljepše vidjeti je upravo naša mladost koja je dokaz da tradicija nikada neće izumrijeti”, zaključio je.

Zamjenik vinkovačkog gradonačelnika Josip Romić vratio nas je malo u prošlost i podsjetio kako su naši bake i djedovi godinu mjerili po Vinkovačkim jesenima, vrijeme prije i vrijeme poslije.

„Ne dvojim da će jubilarno izdanje zasjati u najljepšoj svojoj raskoši. Osobito jer na njemu radi odličan kreativan tim koji je svoje vrijednosti dokazao u godinama koje su prethodile. Najviše me veseli rad naših kulturno-umjetničkih društava, naročito s našom dječicom koja za Dječje Vinkovačke jeseni pokažu svo bogatstvo naše baštine, kroz ljepotu pjesama, narodnih običaja i nošnji. Nakon toga dolazi „veliki dio” kada Hrvatska dolazi u naš grad u kojemu se dičimo tradicijskim običajima”, rekao je Romić.

Praćkijada u Radikovima
2025-09-07 00:00 - 23:59
foto: TZ Donji Miholjac/arhiva

Ovogodišnja 26. Praćkijada će se održati u nedjelju, 7. rujna u Radikovcima

Kulturno sportski događaj “Praćkijada” Prvenstvo Slavonije u gađanju praćkom u mjestu Radikovci održava se prvog tjedna mjeseca rujna.

Svi zainteresirani mogu se prijaviti i pokazati svoju spretnost u gađanju praćkom, u prošlo vrijeme neizostavnim predmetom u džepu svakog slavonskog dječaka.

Program donosimo u nastavku:

Najveća hrvatska fišijada u Belom Manastiru
2025-09-06 16:00 - 23:30
foto: TZ Baranje

Turistička zajednica Baranje u suradnji s Gradom Belim Manastirom organizira još jedno izdanje Najveće hrvatske fišijade koja će se ove godine održati 6. rujna 2025. godine

U tijeku su prijave za najveću hrvatsku fišijadu 2025. Beli Manastir, kao domaćin najpoznatije i Najveće hrvatske fišijade, 6. rujna 2025. ponovno će ugostiti stotine kuhara i tisuće posjetitelja željnih autentičnog doživljaja baranjske tradicije.

Svake godine ova manifestacija privuče brojne timove iz cijele Hrvatske i šire, a kuha se isključivo na tradicionalan način – na otvorenoj vatri, u kotlićima, s ljubavlju i strašću prema domaćoj kuhinji.

Posjetitelji mogu uživati ne samo u mirisu svježe kuhanog fiša već i u bogatom kulturno-zabavnom programu, domaćim proizvodima, tamburaškoj glazbi i nezaboravnoj atmosferi zajedništva.

Ove godine nastupaju Gazde, uz koje je zajamčeno veselje do kasno u noć.

Za sve zainteresirane natjecatelje, kotizacija iznosi 60 €, a uključuje sve potrebno za pripremu fiša za osmeročlanu ekipu (riba, kruh, tanjuri, žlice, drva i stol).

Prijave su otvorene u Turističkoj zajednici Baranje (Kralja Tomislava 70, Beli Manastir), osobno ili putem online obrasca kojeg možete pronaći ovdje.

Za dodatne informacije možete kontaktirati putem e-maila info@tzbaranje.hr ili na broj telefona 031/702-080.

Prijave za sajam

Za prijave na sajam domaćih proizvoda i rukotvorina te zakup javne površine potrebne je ispuniti OBRAZAC te isti s potvrdom o uplati poslati na mail info@tzbaranje.hr

*Zakup javne površine odnosi se na područje Trga slobode, a štandovi na livadu pored Trga.

Festival „Zlatne žice Slavonije“ u Požegi
2025-09-05 00:00 - 2025-09-07 23:59
foto: TZ Grada Požege

Program „Zlatne žice Slavonije“ Požega će se održati od petka 5. rujna do nedjelje 7. rujna 2025. godine

Glazbeni festival „Zlatne žice Slavonije“ je bio i ostao jedan od najposjećenijih među festivalima koji njeguju kulturno-glazbenu baštinu, a očuvanjem tradicijske, posebno tamburaške glazbe u svojih više od pet desetljeća postojanja dokazao je da uspješno živi s vremenom i svojim gradom Požegom.

Tijekom sva tri dana festivala, u šetališnoj zoni održat će se Festivalski sajam, na kojemu će svoje proizvode predstaviti OPG-ovi, obrti i udruge, koji doprinose autentičnosti ovoga kraja.

Gastro zona ispred Gradske kuće ponudit će raznovrsne proizvode sponzora i lokalnih proizvođača, uz direktan prijenos programa festivala na video zidu, kako bi svi posjetitelji mogli u potpunosti doživjeti festivalski ugođaj.

PROGRAM:

Četvrtak, 4. rujna

Koncert Mije Dimšić u Glazbenoj školi Požega

Petak, 5. rujna

Folklorni program: mimohod do Trga Sv. Trojstva, nastupi KUD-ova i otvaranje Festivala

Polufinalna tamburaška večer – 19 izvođača + gostovanje AMBAR-a

Koncert TS Kas

Subota, 6. rujna

Koncert u spomen na Borisa Ćiru Gašparca – 20 njegovih pjesama uz orkestar Veljka Valentina Škorvage

Koncert Vranac

Veliki koncert Prljavog kazališta

Nedjelja, 7. rujna

Susret tamburaških orkestara Tambura nas spaja (Mostar, Pittsburgh, Požega)

Završna večer Zlatnih žica Slavonije – 22 izvođača + pobjednici festivala u Kaptolu (ASTAL)

Izravan prijenos na HRT

Ulaz je besplatan.

58. Iločka berba grožđa
2025-09-05 00:00 - 2025-09-07 23:59
Ovogodišnja, 58. po redu tradicionalna Iločka berba grožđa svojim će bogatim programom od 5. do 7. rujna u vinski grad Ilok privući na tisuće posjetitelja, ljubitelja plemenite kapljice, ali i vrhunske zabave!

Doživite čaroliju 58. izdanja najstarijeg vinskog festivala u Hrvatskoj, u gradu s više od 17 stoljeća vinogradarske tradicije, povijesno vezanog uz znamenitu obitelj Odescalchi. Tijekom puna 3 dana, očekuju vas degustacija vrhunskih vina domaćih regionalnih vinara, gastro ponuda lovačkih i ribolovnih društava uz čorbanac, fiš i prženu ribu, uz kulturno povijesne sadržaje, tamburaške sastave, vožnju kočijom po srednjovjekovnoj jezgri i to sve uz besplatan ulaz na sve programe.

„Dođite na 58. Iločku berbu grožđa zbog jedinstvene atmosfere, bogatstva tradicije, vina koje priča priču i zajedništva koje se osjeti u svakom kutku Iloka. Vidimo se u Iloku – gdje vino nije samo piće, već nasljeđe“, pozivaju organizatori iz Grada Iloka, na čelu s gradonačelnicom Renatom Banožić, a otkriveni su i glazbeni izvođači koji će ove godine upotpuniti bogat program 58. Iločke berbe grožđa.

U petak, 5. rujna, svoj će veliki koncert održati Giuliano, a nakon njega, publiku će u vinskom šatoru zabavljati Slavonia Band. U subotu, 6. rujna, sprema se velika tamburaška fešta uz koncert Najboljih hrvatskih tamburaša, a nakon njihovog koncerta cjelovečernja zabava u vinskom šatoru uz grupu Royal.

Valja svakako naglasiti da ove godine Iločka berba grožđa prerasta u stiliziranu vinsko-kulturnu feštu povodom obilježavanja 500 godina Statuta Iloka – dokumenta koji je utjelovio samoupravu i identitet grada vinove loze.

Službeno otvorenje 58. Iločke berbe grožđa održat će se u subotu, 6. rujna, u 20:30h, uz raskošni vatromet.

Od posebno zanimljivih sadržaja u sklopu 58. Iločke berbe grožđa već tijekom prvog dana održavanja, 5. rujna, bit će otvoren Vinski sajam. Kao i proteklih godina, vinski je sajam jedinstvena prilika za druženje s najpoznatijim iločkim vinarima i kušanje široke palete vrhunskih iločkih vina. Ni to nije sve, jer ljubitelje plemenite kapljice tijekom prvog dana manifestacije očekuje i posebna Sunset&Wine lounge zona. Ovdje će posjetitelji moći kušati osvježavajuće koktele na bazi vina, uživati u ugodnoj atmosferi, ležaljkama i razgovorima u sjeni starih gradskih zidina. Uz to, tijekom oba dana, 5. i 6. rujna, posjetitelji mogu uživati u bogatoj gastro ponuda lovačkog društva i ribičkih udruga.

Svi detalji programa ovogodišnje Iločke berbe grožđa ubrzo će biti objavljeni na službenoj web stranici Grada Iloka https://www.ilok.hr/, kao i na fb stranici.

Požeška Fišijada
2025-09-05 00:00 - 23:59
Ovogodišnja Fišijada održat će se 5. rujna u Gradskom parku kraj Orljave, a u tijeku su prijave za fišijadu koje traju do 29. kolovoza

Ovogodišnja 29. požeška fišijada održat će se 5. rujna u Gradskom parku kraj Orljave. TZ Grada Požege poziva sve zainteresirane da se prijave na natjecanje u kuhanju ribljeg paprikaša.

Sudjelovanje na natjecanju se ne naplaćuje (nema kotizacije za natjecatelje), a svaki natjecatelj nakon ocjenjivanja raspolaže svojim ribljim paprikašem (dijeli ga prijateljima i znancima BESPLATNO). Prodaja natjecateljskog ribljeg paprikaša nije dopuštena.

Popunjenu prijavnicu dostaviti najkasnije do 29. kolovoza 2025.

Turistička zajednica za sve natjecatelje osigurava 3 kg ribe, vodu, drva za potpalu i vreću za otpad dok je svaki natjecatelj dužan osigurati kotlić za kuhanje i začine prema vlastitom receptu.

Prijavnica se nalazi na stranicama Turističke zajednice Grada Požege.

“Slavonijo u jesen si zlatna”
2025-09-04 08:00 - 2025-09-06 17:00
Foto: Kud Josip Šošić Tenja

Krajem ljeta Tenja kraj Osijeka postaje središte slavonske tradicije kroz 21. po redu manifestaciju “Slavonijo u jesen si zlatna”, od 4. do 6. rujna 2025.

Svečano otvorenje manifestacije obilježit će šarena povorka sudionika u tradicionalnim narodnim nošnjama, koja prolazi ulicama Tenje. U povorci sudjeluju KUD-ovi iz cijele Slavonije, ali i gosti iz drugih dijelova Hrvatske i susjednih zemalja. Prikazuju se žetveni običaji, stari alati i poljoprivredne sprave, a domaćini posjetiteljima rado objašnjavaju značenje svakog detalja.

Tijekom manifestacije održavaju se nastupi folklornih društava, tamburaških sastava i pjevačkih skupina. Glavna pozornica smještena je na otvorenom, gdje se izmjenjuju pjesma, ples i zvuk tamburica. Posjetitelji mogu kušati tradicionalna slavonska jela – čobanac, fiš paprikaš, domaće kobasice, švargl, kolače i rakiju. Sajam domaćih proizvoda nudi rukotvorine, med, suvenire i suhomesnate delicije.

Posebna pažnja posvećena je edukaciji najmlađih – organiziraju se radionice izrade narodnih nošnji, prikazi starih igara i izložbe poljoprivrednih alata.

Večernji sati rezervirani su za koncerte i zajedničko slavlje pod šatorom, gdje se uz domaću hranu i piće pjeva i pleše do kasno u noć.

Natjecanje u kuhanju čobanca

U sklopu XXI. kulturno-tradicionalne manifestacije “Slavonijo, u jesen si zlatna”, održat će se natjecanje u kuhanju jednog od najomiljenijih slavonskih specijaliteta – čobanca.

Manifestacija će se održati u subotu, 6. rujna 2025. godine, s početkom u 16 sati, a natjecanje okuplja ekipe koje će odmjeriti kulinarske vještine u pripremi ovog tradicionalnog jela koje se kuha na otvorenom, u kotliću, uz neizostavno dobro društvo i slavonsku tamburicu.

Za sudjelovanje je potrebna kotizacija od 40 eura, koja uključuje 5 kilograma mesa (oko 1 kg divljači, 1 kg svinjetine, 3 kg junetine), 1 kg nogica, pribor za 15 osoba, kruh.

Svi zainteresirani mogu dobiti dodatne informacije i prijaviti se putem broja 098 762 730 (Milan Korman)

Organizatori manifestacije su Josipovac Punitovački i Općina Punitovci, uz pokroviteljstvo Grada Osijeka i Osječke pivovare.

51. Olimpijada starih sportova u Brođancima
2025-08-29 00:00 - 2025-08-31 23:59
Od 29. do 31. kolovoza u Brođancima će se održati 51. Olimpijada starih športova, jedinstveni događaj koji okuplja čuvare tradicije koji se natječu u starim igrama i sportovima

U tri dana posjetitelji će imati priliku uživati u brojnim starinskim sportskim disciplinama poput tokača, ringlanja, kozane, potezanja mosora, kao i u jedinstvenim gastronomskim delicijama poput tradicionalno pečenog vola na ražnju te izvornih narodnih kolača.

Osim sportskih natjecanja, posjetitelji će moći uživati u raznovrsnim aktivnostima i sadržajima koji će dodatno obogatiti ovu posebnu obljetnicu.

Manifestacija će započeti mimohodom sudionika kroz brođanačke ulice te svečanim paljenjem olimpijskog plamena, odnosno kotlića.

Ovogodišnji nositelj te časti bit će Aurel Benović, hrvatski gimnastički reprezentativac i sudionik prošlogodišnjih Olimpijskih igara u Parizu, koji će se tako pridružiti nizu istaknutih sportaša što su kroz godine upalili olimpijski plamen u Brođancima.

Olimpijada starih športova u Brođancima nije samo sportski događaj, već pravi festival tradicije, kulture i zajedništva koji svake godine privlači tisuće posjetitelja iz cijele Hrvatske, ali i iz inozemstva.

U nastavku pogledajte program:

Srednjovjekovni Viteški Turnir na Papuku
2025-08-09 00:00 - 23:59
Ove godine se održava 9. i 10. kolovoza 2025. godine u Slatinskom Drenovcu

Jedan od najiščekivanijih ljetnih događaja u Slavoniji i ove će godine ponovno oživjeti duh prošlosti – srednjovjekovni viteški turnir na Papuku vraća se 9. i 10. kolovoza, donoseći autentičan povijesni spektakl koji privlači tisuće posjetitelja iz Hrvatske i inozemstva.

Podno najljepše slavonske planine oživjet će bitke, zaiskrit će mačevi i zveckati štitovi, a dvije zaraćene strane odmjerit će snage pred publikom.

Pripremljen je bogat program za sve uzraste. Djeca će moći sudjelovati u edukativnim igrama i radionicama, isprobati srednjovjekovne aktivnosti, dok će odrasli uživati u povijesnoj atmosferi tržnica, rukotvorinama i kulinarskim delicijama iz prošlih stoljeća.

Cijene ulaznica:

Umirovljenici – 3,00 eura

Djeca do 7 godina – besplatno

Djeca od 7 do 18 godina – 3,00 eura

Odrasli – 5,00 eura

23. Moto susret u Batini i koncert grupe Zabranjeno pušenje
2025-08-07 00:00 - 23:59
foto: IPMC

Island Pirates MC organizira 23. moto susret na Zelenom otoku u Batini koji će trajati od 07. do 10. kolovoza 2025. godine

Ova tradicionalna motorijada već godinama okuplja bikere, ljubitelje rocka i posjetitelje iz cijele regije, a ni ovog ljeta neće razočarati.

Ulaz je besplatan za bajkere, a osiguran je kamp, plaža, razne igre, hladna pića i topla hrana – sve uz odlične svirke na otvorenom.

Program počinje u petak u 20 sati svirkom benda Nihil Chipsa, a u ponoć će nastupiti Peti Planet.

U subotu program počinje u 13 sati s Beach partijem na plaži Zeleni otok u Batini. “Beach party” će biti uz ljetne hitove i dobri stari rock and roll.

Večernji program počinje u 19 sati, a vrhunac je koncert grupe Zabranjeno pušenje u 23 sata.

Više o programu u nastavku:

Program:

Četvrtak, 7. kolovoza

21:00 – Jackalhead

Petak, 8. kolovoza

20:00 – Nihil Chips

24:00 – Peti Planet

Subota, 9. kolovoza

01:30 – Live Unplugged After Party

13:00 – Beach Party & Igre

17:00 – Defile motocikala

19:00 – Soulfire

21:00 – Velorex GT

22:00 – Fever Frei – Rammstein Tribute

23:00 – Zabranjeno pušenje

01:30 – Live Unplugged After Party

20. Moto susreti u Vinkovcima
2025-07-18 00:00 - 2025-07-20 23:59
foto: MB Press/Ilustracija

Vinkovci će i ovog srpnja biti središte ljubitelja motora, rock’n’rolla i nezaboravne zabave! Moto klub Vinkovci organizira jubilarne 20. Moto susrete koji će se održati 19. i 20. srpnja 2025., a domaćin će ponovno biti stadion HNK Vinkovci i obližnji park Lenije.

Ovogodišnji program donosi kombinaciju adrenalina i glazbe – posjetitelje očekuje dvodnevno druženje uz bogat glazbeni program, moto defile kroz grad, atraktivan stunt show i sjajnu atmosferu koja je postala zaštitni znak vinkovačkih susreta. Organizatori najavljuju dolazak bajkera iz cijele Hrvatske, ali i iz susjednih zemalja.

Ulaz na sve događaje je besplatan, a pripremljen je i prostor za kampiranje uz besplatan doručak za sve posjetitelje u nedjelju ujutro.

Manifestacija počinje u petak, 18. srpnja, kada će pozornicu zagrijati grupa Fair Play Band od 20 sati, a zatim slijedi koncert legendarnog Alena Islamovića u 22 sata. Nakon toga, zabava se nastavlja do ranih jutarnjih sati uz DJ Bonzija u festivalskom šatoru.

U subotu u 23 sata nastupa Goran Bare & Majke.

Ako volite miris benzina, buku motora i dobru glazbu – Vinkovci su ovog srpnja nezaobilazna destinacija!

20. Bizovačke ljetne večeri
2025-07-17 00:00 - 2025-07-20 23:59
Ovogodišnje Bizovačke ljetne večere će se održati od 17. do 20. srpnja 2025.

Nakon sastanka organizatora održanog protekle subote, službeno je potvrđen kompletan program ovogodišnjih Bizovačkih ljetnih večeri, koje će se održati od 17. do 20. srpnja 2025.

Manifestacija tradicionalno započinje u četvrtak, 17. srpnja, velikom Fišijadom, uz glazbeni program u kojem nastupaju popularna osječka grupa Trend te sve traženiji DJ Mexla.

Petak, 18. srpnja, donosi početak turnira u malom nogometu među bizovačkim ulicama, kao i međunarodnu i regionalnu manifestaciju 17. Dani meda u Valpovštini. Ljubitelji tradicije moći će tijekom četvrtka i petka posjetiti i izložbu „Bizovačko blago“, posvećenu lokalnoj kulturnoj i povijesnoj baštini. Večernji program u petak kulminira nastupom poznatog domaćeg glazbenika Nikše i njegovog pratećeg benda, s početkom u 22 sata.

Subota prijepodne, 19. srpnja, rezervirana je za sport na otvorenom: na bizovačkom bajeru održat će se turnir u odbojci na pijesku te, po prvi put, i vaterpolo turnir. U večernjim satima, s početkom u 22 sata, publiku očekuje koncert legendarne zagrebačke rock grupe Aerodrom.

Završnica manifestacije održat će se u nedjelju, 20. srpnja. Program započinje u 10 sati dječjom biciklijadom, a u večernjim satima slijedi finale turnira bizovačkih ulica, proglašenje pobjednika i dodjela nagrada. Glazbeni dio završne večeri predvodi popularni Lege bend, koji će zatvoriti još jedne Bizovačke ljetne večeri.

Organizatori pozivaju sve mještane i goste da posjete Bizovac i uživaju u bogatom programu, glazbi, sportu i tradiciji koju ova manifestacija već godinama njeguje.

Najtrofejnija fišijada u Kneževim Vinogradima
2025-07-07 08:00 - 17:00
Ljubitelji fiš paprikaša i dobre zabave ponovno dolaze na svoje! U organizaciji Nogometnog kluba Borac iz Kneževih Vinograda, 19. srpnja 2025. godine održava se još jedna „Najtrofejnija Fišijada“, manifestacija koja okuplja natjecatelje i posjetitelje iz cijele regije.

Podjela ribe sudionicima započinje u 18:30 sati, dok će službeni start natjecanja biti u 19:00. Predaja uzoraka za ocjenjivanje planirana je za 20:00 sati, a svi natjecatelji imat će osigurane uvjete za pripremu svog fiša.

Kotizacija po ekipi iznosi 50 eura, a uključuje stol za osam osoba, konzumaciju osam pića, 3 kilograma očišćene ribe i drva za kuhanje.

Prijave traju do 18. srpnja 2025., a svi zainteresirani mogu se prijaviti na broj telefona 097 77 28 134 (kontakt osoba: Miroslav).

Za najbolje majstore fiša pripremljene su nagrade za prvih pet mjesta, a organizatori najavljuju i živu glazbu te bogatu tombolu za sve posjetitelje.

Napomena: Unošenje vlastitih pića nije dozvoljeno.

Koncert Prljavog kazališta u Valpovu
2025-06-28 20:00 - 23:59
foto: TZ Valpovo/screenshot

Koncert će se održati u subotu, 28. lipnja, a ulaz na događaj bit će besplatan za sve posjetitelje.

U sklopu 57. Ljeta valpovačkog, fanove rock glazbe očekuje nezaboravan glazbeni doživljaj jer će legendarna hrvatska rock grupa Prljavo kazalište održati veliki koncert u Valpovu.

Koncert će se održati u subotu, 28. lipnja, a ulaz na događaj bit će besplatan za sve posjetitelje.

Prljavo kazalište je jedan od najpoznatijih i najvoljenijih glazbenih sastava na hrvatskoj glazbenoj sceni, a njihov glazbeni opus već više od četiri desetljeća prati generacije obožavatelja.

Grupa je osnovana 1977. godine u Zagrebu, a već od svojih prvih nastupa osvojili su publiku energičnim nastupima i specifičnim spojem rocka, punk-a i popa.

Njihova glazba, koja je često odražavala društvene i političke promjene u Hrvatskoj, i dalje ima snažan utjecaj na hrvatsku glazbenu scenu.
